司理叔文和過萬橋詩復用前韵
作者：王十朋
朝代：宋

paragraphs: 少年一夕九起嗟，家貧親老無生涯。
河東先生獨青眼，慨然許我修通家。
三十年間同轉首，王謝依然作甥舅。
時人咸笑孺子貧，杜老惟蒙丈人厚。
罷官閩嶠初歸來，登堂又荷傾金罍。
詩誦白圭感前事，情鍾我輩銜餘哀。
定向清朝力求退，呼賓剩設嚴冬鱠。
從公杖屨鹿巖前，明月清風趙歐會。